বিক্রমাদিত্য মোটওয়ানে পরিচালিত ‘ভবেশ জোশী’র ইউনিটের দাবি, সেট’এ হর্ষবর্ধনের তারকাসুলভ আচরণ সামলাতে গিয়ে হিমশিম খেতে হয় তাঁদের। নিজের বিভিন্ন দাবিদাওয়া নিয়েই নাকি সারাক্ষণ ব্যস্ত থাকেন হর্ষ। অগত্যা তাঁকে নিজের মেক-আপ ম্যান এবং হেয়ার স্টাইলিস্ট নিয়ে আসতে বলে দিয়েছেন নির্মাতারা। আর এতে যারপরনাই খুশিও হয়েছেন হর্ষ। ‘ভবেশ জোশী’ বিক্রমাদিত্যের অনেকদিনের প্ল্যান করা প্রজেক্ট। প্রথমে সিদ্ধার্থ মলহোত্রকে নেওয়ার কথা হলেও পরে হর্ষবর্ধনকে বেছে নেন পরিচালক। ‘মিরজিয়া’তে রাকেশ ওমপ্রকাশ মেহরার তুরুপের তাস ছিলেন হর্ষ। যা বক্স অফিসে মুখ থুবড়ে পড়েছে সম্প্রতি। তাঁর উপরেই আরও একবার ভরসা রাখছেন বিক্রমাদিত্য। কিন্তু কাজ করতে গিয়ে নবাগতের এত খামখেয়ালিপনা কতদিন সইবেন তিনি?